ኤጀንሲው  10 ቢሊዮን  ብር የሚገመቱ  መድሓኒቶችና የህክምና መገልገያዎችን ማቅረቡን አስታወቀ
በዘንድሮ የበጀት ዓመት ባለፉት ዘጠኝ ወራት ውስጥ 10 ቢሊዮን ብር የሚገመቱ መድሓኒቶችና የህክምና መገልገያዎችን ማቅረቡን የመድሓኒት ፈንድና አቅርቦት ኤጀንሲ አስታወቀ።የኤጀንሲው የህዝብ ግንኙነትና ኮሚኒኬሽን ዳይሬክተር ወይዘሮ አድና በሬ  እንደገለጹት ኤጀንሲው በበጀት ዓመቱ ዘጠኝ ወራት የሥራ አፈጻጸሙ 10 ቢሊዮን ብር የሚገመቱ መድሓኒቶችና የህክምና መገልገያ መሣሪያዎችን ከውጭና ከአገር ውስጥ በመግዛት አቅርቧል ።ኤጀንሲው ወደ አገር ውስጥ ካስገባቸው መድሓኒቶችና የህክምና መገልገያዎች 2ነጥብ 9 ቢሊዮን ብር የሚገመቱት በመደበኛ የጤና ተቋማት በጀት  የተገዙ መሆናቸውን የጠቆሙት ወይዘሮ አድና 2ነጥብ1 ቢሊዮን ብር የሚገመቱት በጤና ፕሮግራም ድጋፍ በአጋር ድርጅቶች አማካኝነት  የተገዙ መሆናቸውን አስረድተዋል ።አጄንሲው በግዠ ካስገባቸው መድሓኒቶችና የህክምና መገልገያዎች በተጨማሪ አጋር ደርጅቶች የለገሱትን 4ነጥብ 9 ቢሊዮን ብር የሚያወጡ መድሓኒቶችና የህክምና መሣሪያዎች መረከቡን ወይዘሮ አድና አያይዘው ገልጸዋል ።በአገሪቱ መሠረታዊ የሆኑ መድሓኒቶችንና የህክምና መገልገያ መሣሪያዎችን ለተጠቃሚዎች የሚያቀርበው ኤጀንሲው ባለፉት ዘጠኝ ወራት ብቻ በክምችት ያያዛቸውን ጨምሮ 8 ቢሊዮን ብር የሚገመቱ መድሓኒቶችና የህክምና መገልገያዎች ማሠራጨቱን ወይዘሮ አድና አመልክተዋል ።በድርቅ በተጎዱ አካባቢዎች የምግብ አጥረትና አለመመጣጠን ችግርን ምክንያት የሚከሰቱ በሽታዎችን  ለመከላከል የሚያስችሉ  መድሓኒቶችንና ጠቃሚ ንጥረ ነገሮችን  ኤጀንሲው  በ21 ሚሊዮን ብር  ወጪ በመግዛት በድርቅ ተጠቂ አካባቢዎች እንዲሠራጩ አድርጓል ብለዋል ወይዘሮ አድና።በአገሪቱ የመድሓኒትና አቅርቦትና ፍላጎቱን ለማመጣጠን አጄንሲው ለወደፊቱ ትልቅ ትኩረት ሠጥቶ ሊሠራበት የሚገባው ጉዳይ መሆኑን የሚገልጹት ወይዘሮ አድና በአገሪቱ የህዝቡን የመድሓኒት  ፍላጎት መሠረት ያደረገ  የመረጃ ሥርዓት ሊበጅ ይገባል ብለዋል ።ኢትዮጵያ በአጠቃላይ ጥቅም ላይ ከምታውላቸው መድሓኒቶች 80 በመቶ የሚሆነውን  ከውጭ  እንደምታስገባ ዋልታ ዘግቧል ።         